recursal/SuperWikiNEXT-32B huggingface dataset:
Ένας κεντρικός υπολογιστής *Honeywell-Bull DPS 7* του 1990
Οι **κεντρικοί υπολογιστές** (mainframes) η αλλιώς και μεγάλα συστήματα είναι κατηγορία υπολογιστών 
που χρησιμοποιούνται κυρίως από κυβερνητικές υπηρεσίες και μεγάλες εταιρίες για κρίσιμες εφαρμογές, όπως μαζική επεξεργασία συναλλαγών και δεδομένων σε απογραφή πληθυσμού, στατιστικές έρευνες βιομηχανιών/καταναλωτών, σχεδιασμός και διαχείριση πόρων κλπ.

Ο όρος προήρθε κατά τη δεκαετία του 1970 με την εισαγωγή μικρότερων, λιγότερο πολύπλοκων υπολογιστών όπως οι σειρές υπολογιστών PDP-8 και PDP-11 της DEC, οι οποίοι έγιναν γνωστοί ως μίνι-υπολογιστές. Τότε οι χρήστες των ήδη υπάρχοντων μεγάλων υπολογιστών δημιούργησαν τον όρο *κεντρικός υπολογιστής* για να αναφέρονται στην κατηγoρία των, προϋπάρχοντων των μίνι, μεγάλων υπολογιστών (οι οποίοι ήταν γνωστοί ως τότε απλώς με το όνομα *υπολογιστές*).

Απόδοση στα ελληνικά
--------------------

Στο βιβλίο «Τεχνολογία Υπολογιστικών Συστημάτων & Λειτουργικά Συστήματα, Τάξη Γ΄ Ενιαίου Λυκείου» ο όρος «mainframe» μεταφράζεται ως «μεγάλοι υπολογιστές». Ακόμα, στο ομώνυμο άρθρο της αγγλικής Wikipedia υπάρχει η νύξη ότι ο όρος «mainframe» είναι άμεση αναφορά στο μηχανικό πλαίσιο που περιείχε τη μεγαλύτερη (σε σχέση με τους μίνι) Κεντρική Μονάδα Επεξεργασίας.

Δείτε επίσης
------------

* Υπερυπολογιστής
* Μίνι-υπολογιστής
Αθλητές αγωνιστικού έλκηθρου σε δράση.
Το **μπόμπσλεϊ** ή **αγωνιστικό έλκηθρο** (αγγλικά: *bobsleigh* ή *bobsled* = *έλκηθρο μπομπ*· γερμανικά: *Bobsport* = *άθλημα μπομπ*· από το αγγλικό *bob* = *κουνιέμαι πάνω κάτω*, από την κίνηση που έκαναν οι πρώτοι αθλητές μέσα στο έλκηθρο για να αυξήσουν ταχύτητα) είναι χειμερινό άθλημα, στο οποίο πληρώματα δύο ή τεσσάρων ατόμων (τα τελευταία χρόνια και ενός ατόμου) κατεβαίνουν με έλκηθρο μία συγκεκριμένη πίστα. Οι χρονομετρημένες κούρσες αθροίζονται για τον υπολογισμό της τελικής κατάταξης. Τα πρώτα μπόμπσλεϊ κατασκευάστηκαν (προσαρμόζοντας τα έλκηθρα που χρησιμοποιούσαν οι διανομείς) στα τέλη του 19ου αιώνα από Βρετανούς τουρίστες στο Σανκτ Μόριτς της Ελβετίας, όπου τα αρχικά έλκηθρα εξελίχθηκαν σε μπόμπσλεϊ, λουτζ και σκέλετον.

Παραπομπές
----------

1. ↑  Face Control: Jamaican Bobsleigh Team 4troxoi.gr

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μπόμπσλεϊ** |
Το **Ματζντάλ Σαμς** (σημ. «πύργος του ήλιου» στα αραμαϊκά, εβραϊκά: מַגְ'דַל שַׁמְס‎· αραβικά: مجدل شمس.‎) είναι πόλη Δρούζων στους νότιους πρόποδες του όρους Ερμών, βόρεια των Υψωμάτων του Γκολάν. Η πλειοψηφία των κατοίκων είναι συριοδρουζικής καταγωγής. Από τον πόλεμο των έξι ημερών του Ιουνίου 1967, το χωριό διοικείται από το Ισραήλ, πρώτα υπό στρατιωτικό νόμο, αλλά από την έγκριση του νόμου του Γκολάν του 1981 συμφώνως με το ισραηλινό αστικό δίκαιο, και ενσωματώθηκε στο ισραηλινό σύστημα τοπικών συμβουλίων.

Το Ματζντάλ Σαμς είναι η μεγαλύτερη από τις υπόλοιπες τέσσερεις κοινότητες Συρίων Δρούζων στην ισραηλινή πλευρά του όρους Ερμών και των Υψωμάτων του Γκολάν, μαζί με τους οικισμούς Εν Κουνιέ, Μασαντέ και Μπουκατά. Γεωλογικώς και γεωγραφικώς γίνεται διάκριση μεταξύ των υψωμάτων του Γκολάν και του όρους Ερμών, με το όριο να επισημαίνεται από το ρέμα Σαάρ· ωστόσο, διοικητικά συνήθως εξισώνονται. Το Ματζντάλ Σαμς και το Εν Κουνιέ βρίσκονται στην πλευρά του όρους Ερμών από το όριο, τοποθετούνται έτσι πάνω σε ασβεστόλιθο, ενώ η Μπουκάτα και το Μασαντέ βρίσκονται στην πλευρά του Γκολάν, και χαρακτηρίζονται από μαύρο ηφαιστειακό βράχο (βασάλτη).

Παραπομπές
----------

1. ↑  «Golan Druze celebrate across barbed wire». *BBC News*. April 18, 2008.. Ανακτήθηκε στις May 12, 2010.
2. ↑  Neuman, T. (2018). *Settling Hebron: Jewish Fundamentalism in a Palestinian City*. The Ethnography of Political Violence. University of Pennsylvania Press. σελ. 107. ISBN 978-0-8122-4995-8. Ανακτήθηκε στις 4 Απριλίου 2019.
*Να μην συγχέεται με το μικύλλιο της Χημείας*.
Μυκητικό μυκήλιο (*fungal mycelium*), από ρίζα μανιταριού.
Μικροσκοπική εικόνα από μυκήλιο. Η εικόνα έχει διαστάσεις ενός τετραγωνικού χιλιοστού.
Μικροσκοπική απεικόνιση μυκηλίου.
Το **μυκήλιο** είναι το φυτικό μέρος ενός μύκητα, που αποτελείται από μια διακλαδωτή μάζα, με νηματώδη υφή. Αποικίες μυκήτων που αποτελούνται από μυκήλια βρίσκονται στο έδαφος και σε άλλα υποστρώματα. Ένας τυπικός σπόρος μπορεί να βλαστήσει σε ομοκαρυωτικό μυκήλιο, το οποίο δεν μπορεί να αναπαραχθεί σεξουαλικά. Δύο συμβατά ομοκαρυωτικά μυκήλια μπορούν να ενωθούν και να σχηματίσουν ένα δικαρυωτικό μυκήλιο. Αυτό το μυκήλιο μπορεί να σχηματίσει καρποφόρα όργανα, όπως τα μανιτάρια. Τα μυκήλια μπορεί να είναι μικροσκοπικά, με την αποικία τους να είναι πολύ μικρή για να διακριθεί, ή ακόμα και μια εκτεταμένη αποικία που μπορεί να ξεπεράσει τα 1000 τετραγωνικά μέτρα. Η μεγαλύτερη αποικία βρέθηκε στο Όρεγκον ηλικίας 2.200 ετών με έκταση 9,7 τ.χλμ..

Μέσω του μυκηλίου, οι μύκητες απορροφούν θρεπτικές ουσίες από το περιβάλλον. Αυτό γίνεται με μια διαδικάσια που χωρίζεται σε δύο μέρη. Αρχικά, οι υφές εκκρίνουν ένζυμα πάνω ή μέσα στη τροφή, η οποία σπάει τα βιολογικά πολυμερή σε μικρότερες μονάδες όπως μονομερή, τα οποία στη συνέχεια απορροφόνται από το μυκήλιο είτε με παθητική είτε με ενεργή μεταφορά.

Τα μυκήλια είναι ζωτικής σημασίας στα χερσαία και υδάτινα οικοσυστήματα, καθώς παίζουν σημαντικό ρόλο στην αποσύνθεση του φυτικού υλικού. Συμβάλλουν στο οργανικό κλάσμα των εδαφών και η ανάπτυξή τους απελευθερώνει διοξείδιο του άνθρακα στην ατμόσφαιρα.

Χρήσεις
-------

Ένας από τους κύριους ρόλους των μυκήτων σε ένα οικοσύστημα είναι η αποσύνθεση οργανικών ενώσεων. Προϊόντα πετρελαίου και μερικά φυτοφάρμακα (τυπικοί ρύποι του εδάφους) είναι οργανικά μόρια και ως εκ τούτου μια πιθανή πηγή άνθρακα για τους μύκητες. Λόγω αυτού οι μύκητες έχουν τη δυνατότητα εξάλειψης αυτών των ρύπων από το περιβάλλον, εκτός εάν τα χημικά αποδειχθούν τοξικά για τον μύκητα. Αυτή βιολογική αποδόμηση είναι μια διαδικασία γνωστή ως βιοθεραπεία εδάφους.

Στρώματα μυκηλίων έχουν προταθεί (βλέπε Paul Stamets) ως πιθανά βιολογικά φίλτρα, αφαιρώντας τις χημικές ουσίες και τους μικροοργανισμούς από το χώμα και το νερό. Η χρήση τέτοιων μυκητικών μυκηλίων ονομάζεται *μικροφιλτραρισμός*.

Με τη γνώση της σχέσης μεταξύ μυκήτων μυκόρριζων και φυτών, έχουν προταθεί νέοι τρόποι για τη βελτίωση της απόδοση των καλλιεργειών.

Όταν είναι απλωμένα σε δρόμους υλοτομίας, τα μυκήλια μπορούν να λειτουργήσουν ως συνδετικό υλικό, κρατώντας το νέο χώμα στη θέση του και αποτρέποντας τη διάβρωση, μέχρι να αναπτυχθούν τα δενδρώδη φυτά.

Δείτε επίσης
------------

Κύκλος του άνθρακα

Παραπομπές
----------

1. ↑  Stamets, Paul. *Mycelium Running*, Ten Speed Press, U.S.A. 2005 (p. 45, caption to figure 60)

|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Mycelium  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Καρποκράτης** ήταν αλεξανδρινός καθηγητής φιλοσοφίας, γνωστικιστής-αντινομιστής που έζησε και έδρασε στις αρχές του 2ου αιώνα μ.Χ.

Βίος
----

Δίδαξε στην Αλέξάνδρεια πλατωνική φιλοσοφία από την οποία και επηρεάστηκε. Παντρεύτηκε την Αλεξάνδρεια από τη Σάμη της Κεφαλονιάς κι απέκτησε ένα γιο, τον Επιφάνη,ο οποίος υπήρξε και συνεχιστής του. Για την ιστορικότητα του προσώπου του Καρποκράτη δεν λείπουν και οι αμφισβητήσεις: ο Η Kraft διατύπωσε την υπόθεση σύμφωνα με την οποία «δεν υπήρξε γνωστικός με το όνομα Καρποκράτης,αλλά γνωστική σχολή που πήρε το όνομα του αιγυπτιακού θεού Harpocrate»

Η διδασκαλία του
----------------

Ο αγέννητος θεός είναι ο δημιουργός του νοητού κόσμου, του αποτελούμενου από τους αγγέλους και τις ψυχές. Ο υλικός κόσμος δημιουργήθηκε από ορισμένους αγγέλους.

Ο άνθρωπος είναι δισυπόστατος: αποτελείται από το υλικό σώμα-φυλακή και την φυλακισμένη ψυχή. Τελικός σκοπός είναι η απελευθέρωσή της και η επάνοδός της στον Θεό.
Ο Ιησούς δεν ήταν κάτι περισσότερο από έναν άνθρωπο, αλλά ο πιο δίκαιος από τους υπόλοιπους. Τα πάθη που ταλανίζουν τον άνθρωπο είναι δοσμένα με σκοπό την τιμωρία του. Η ψυχή του θυμάται όσα είχε δει στα πλαίσια της επικοινωνίας της με τον Θεό κατά την φάση της προΰπαρξής της. Προκειμένου να ξεφύγει βοηθείται από την απεσταλμένη θεία δύναμη κι ασκείται στα ιουδαϊκα ήθη. Τρία είναι τα σωτηριώδη μέσα: η πίστη, η αγάπη, η αμαρτία. Η τελευταία, μέσα από την συνεχή επίδοση σε γενετήσιες ηδονές συντελεί καίρια στην φθορά της φυλακής της ψυχής, δηλαδή του σώματος. Σε αντίθετη περίπτωση μετενσαρκώνονται.

Παραπομπές
----------

1. ↑  Στυλιανός Παπαδόπουλος, Πατρολογία τομ. Α' ,εκδ. Παρουσία, Αθήνα, 1997, σελ.187
2. ↑  Παναγιώτης Χρήστου, Ελληνική Πατρολογία, τομ. Β. εκδ. Κυρομάνος, Θεσσαλονίκη, 2005, σελ.145

Πηγές
-----

* Στυλιανός Παπαδόπουλος, Πατρολογία τομ. Α' ,εκδ. Παρουσία, Αθήνα, 1997, σελ.187
* Παναγιώτης Χρήστου, Ελληνική Πατρολογία, τομ. Β. εκδ. Κυρομάνος, Θεσσαλονίκη, 2005, σελ.144-146
O **Μιχαήλ Γιαροσλάβιτς** ο *Γενναίος*, ρωσ. Михайл Ярославич Хоробрит [προφέρεται: *Χορόμπριτ*] (απεβ. 15 Ιανουαρίου 1248) από τον Οίκο των Ρουρικιδών ήταν μεγάλος πρίγκιπας του Βλαντίμιρ (1248) και πρίγκιπας της Μόσχας (1246-48).

Βιογραφία
---------

Ήταν ο τέταρτος γιος τού Γιαροσλάβ Β΄ μεγάλου πρίγκιπα του Βλαντίμιρ και της Φεντοσία (Θεοδοσίας) των Ρουρικιδών, κόρης τού Ιγκόρ Γκλεμπόβιτς πρίγκιπα του Ριανζάν. Δευτερότοκος αδελφός του ήταν ο Αλέξανδρος Νιέφσκι.

Το 1248 κατέλαβε το Βλαντίμιρ και εκτόπισε τον θείο του Σβιατοσλάβ Γ΄ μεγάλο πρίγκιπα του Βλαντίμιρ. Ο θείος του διέφυγε στο Γιούριεβ-Πόλσκι. 

Πολεμώντας με τους Ταουτβίλας και Γκεντιβίντας, ανιψιούς τού Μιντάουγκας βασιλιά της Λιθουανίας, στη μάχη της Πρότβα, σκοτώθηκε στις 15 Ιανουαρίου 1248.

Οικογένεα
---------

Γιος του ήταν ο:

* Μπορίς.

Παραπομπές
----------

1. ↑  Darryl Roger Lundy: (Αγγλικά) *The Peerage*.

Πηγές
-----

* Fennel, John (1983). The Crisis of Medieval Russia, 1200-1304. Longman History of Russia. p. 103. ISBN 0-582-48150-3.; Lavrentevskaia Letopis (PSRL 1) (Leningrad: ANSSSR, 1927), 471.
Ο **Πρωθυπουργός** ήταν υψηλός κυβερνητικός αξιωματούχος στην Ανγκόλα, αλλά όχι αρχηγός της κυβέρνησης

Ο Πρωθυπουργός διοριζόταν από τον Πρόεδρο μαζί με το υπόλοιπο Υπουργικό Συμβούλιο. Ο θεσμός αρχικά δημιουργήθηκε όταν η Ανγκόλα απέκτησε την Ανεξαρτησία της από την Πορτογαλία στις 11 Νοεμβρίου 1975, αλλά καταργήθηκε το 197, όταν ο Πρόεδρος Αγκοστίνιο Νέτο ενσωμάτωσε τις αρμοδιότητές του σε αυτές του Προέδρου. Μέχρι το 1991 δεν υπήρχε Πρωθυπουργός, όταν ο Πρόεδρος Ζοζέ Εντουάρντο ντος Σάντος επανίδρυσε τον θεσμό, μετά από ειρηνευτική συμφωνία με το κόμμα της αντιπολίτευσης (UNITA). Η θέση παρέμεινε κενή από το 1999 μέχρι το 2002 και καταργήθηκε ξανά το 2010.

### Κατάργηση θέσης

Στις 21 Ιανουαρίου 2010 εγκρίθηκε από το κοινοβούλιο ένα νέο Σύνταγμα, με βάση το οποίο καταργήθηκε η θέση του Πρωθυπουργού και αντικαταστάθηκε από τη θέση του Αντιπροέδρου.

Κατάλογος πρωθυπουργών
----------------------

| Περίοδος | Πρωθυπουργός (γέννηση-θάνατος) | Κόμμα στο οποίο πρόσκειται | Σημειώσεις |
| --- | --- | --- | --- |
| 11 Νοεμβρίου 1975 - 9 Δεκεμβρίου 1978 | Λόπο ντο Νασιμέντο (1942-) | MPLA - PT | Ο πρώτος Πρωθυπουργός της Ανγκόλας στην ιστορία. |
| 9 Δεκεμβρίου 1978 - 19 Ιουλίου 1991 | Η θέση έμεινε κενή |
| 19 Ιουλίου 1991 - 2 Δεκεμβρίου 1992 | Φερνάντο Ζοσέ ντε Φράνσα Ντίας Βαν-Ντούνεμ (1934-) | MPLA - PT | 1η θητεία |
| 2 Δεκεμβρίου 1992 - 3 Ιουνίου 1996 | Μαρκολίνο Μόκο (1953-) | MPLA - PT |  |
| 3 Ιουνίου 1996 - 29 Ιανουαρίου 1999 | Φερνάντο Ζοσέ ντε Φράνσα Ντίας Βαν-Ντούνεμ (1934-) | MPLA - PT | 2η θητεία |
| 29 Ιανουαρίου 1999-6 Δεκεμβρίου 2002 | Η θέση έμεινε κενή |
| 6 Δεκεμβρίου 2002 - 30 Σεπτεμβρίου 2008 | Φερνάντο ντα Πιεντάντε Ντίας ντος Σάντος (1950-) | MPLA - PT |  |
| 30 Σεπτεμβρίου 2008 - 4 Φεβρουαρίου 2010 | Πάουλο Κασόμα (1951-) | MPLA - PT |  |
| 4 Φεβρουαρίου 2010- σήμερα | Η θέση καταργήθηκε |

### Κόμματα

MPLA - PT = Movimento Popular da Libertação de Angola - Partido do Trabalho (Μέτωπο Λαϊκής Απελευθέρωσης της Ανγκόλας - Εργατικό Κόμμα, απολυταρχικό, ακροαριστερό μετά την ανεξαρτησία. Περιλαμβάνει κυρίως εθνότητες Αμπούντου και αποκήρυξε το Μαρξισμό στις 26 Μαρτίου 1991.

Παραπομπές
----------

1. ↑  Rulers.org, Angola.
2. ↑  Reuters, FACTBOX-Angola approves new constitution, 21-1-2010.
Το κενοτάφιο στο Γουάιτχολ του Λονδίνου. 
Το **κενοτάφιο** είναι άδειος τάφος ή μνημείο που ανεγείρεται προς τιμήν ενός ατόμου ή ομάδας ανθρώπων των οποίων η σορός βρίσκεται αλλού. Μπορεί επίσης να είναι ο αρχικός τάφος για ένα άτομο που έχει επαναταφεί σε άλλη τοποθεσία από τότε. Αν και η συντριπτική πλειοψηφία των τιμών των κενοταφίων τιμά άτομα, πολλά κενοτάφια είναι αφιερωμένα στις μνήμες ομάδων ατόμων, όπως οι χαμένοι στρατιώτες μιας χώρας ή μιας αυτοκρατορίας.

Ιστορία - ετυμολογία
--------------------

Η λέξη προέρχεται από την ελληνική λέξη κενοτάφιον. Τα κενοτάφια ήταν δημοφιλή στον αρχαίο κόσμο. Έχουν χτιστεί πολλά στην Αρχαία Αίγυπτο, στην Αρχαία Ελλάδα και σε ολόκληρη τη Βόρεια Ευρώπη.

Το κενοτάφιο στο Γουάιτχολ του Λονδίνου σχεδιάστηκε το 1919 από τον Σερ Έντουιν Λούτγιενς και επηρέασε το σχεδιασμό πολλών άλλων μνημείων πολέμου στη Βρετανία και στους βρετανικούς τομείς του δυτικού μετώπου, καθώς και σε άλλα έθνη της Κοινοπολιτείας.

Η εκκλησία της Σάντα Ενγκράσια στη Λισαβόνα της Πορτογαλίας, μετατράπηκε σε Εθνικό Πάνθεον το 1966. Περιέχει τα κενοτάφια των Λουίς ντε Καμόες, Πέντρο Άλβαρες Καμπράλ, Αφόνσο ντε Αλμπουκέρκε, Νούνο Άλβαρες Περέιρα, Βάσκο ντα Γκάμα και Ερρίκο τον Θαλασσοπόρο. Η Βασιλική της Σάντα Κρότσε στην Φλωρεντία στην Ιταλία περιέχει μια σειρά από κενοτάφια, μεταξύ των οποίων και ένα για τον Δάντη Αλιγκέρι, που είναι θαμμένος στη Ραβέννα.

Παραπομπές
----------

1. ↑  Whitney, William Dwight (1914), *The Century Dictionary: The Century dictionary*, Century Company, σελ. 882,

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh2020005947
* GND: 4274028-9

 |

 |
Ο **Μινόρου Χόντα** (ιαπωνικά: 本田 実‎, 26 Φεβρουαρίου 1913 – 26 Αυγούστου 1990) ήταν Ιάπωνας αστρονόμος. Γεννήθηκε στον Νομό Τοτόρι της Ιαπωνίας και πέθανε στο Κουρασασίκι.

Από το 1937 ο Χόντα εργάστηκε για λογαριασμό του Ισέι Γιαμαμότο στο «Αστεροσκοπείο του Ζωδιακού Φωτός» στη Χιροσίμα.

Ο Χόντα ανεκάλυψε συνολικά περισσότερους από 12 κομήτες, όλους μεταξύ των ετών 1940 και 1968. Από αυτούς, ίσως ο πλέον αξιοσημείωτος είναι ο περιοδικός κομήτης 45P/Honda-Mrkos-Pajdušáková. Ο Χόντα έγινε πολύ γνωστός στην Ιαπωνία για τις ανακαλύψεις του αυτές.

Ο Χόντα υπήρξε ο πρώτος που ανέφερε τον ορατό με γυμνό μάτι καινοφανή αστέρα (νόβα) V1500 Κύκνου (Καινοφανής του Κύκνου 1975), που έφθανε το τρίτο μέγεθος, στις 29 Αυγούστου 1975. Λίγο αργότερα, ο αστέρας έφθασε το δεύτερο μέγεθος και πολλές εκατοντάδες ανεξάρτητες ανακαλύψεις του έγιναν από άλλους. Ο Χόντα είχε ανακαλύψει και άλλους καινοφανείς, όπως τον Καινοφανή του Αετού στις 28 Ιανουαρίου 1982.

Ο αστεροειδής 3904 Χόντα ονομάσθηκε προς τιμή του, ο αστεροειδής 8485 Σατόρου από το όνομα της συζύγου του και ο αστεροειδής 11442 Σεϊτζίν-Σανσό από το όνομα του αστεροσκοπείου του.

Παραπομπές
----------

1. ↑  Hockey, Thomas (2009). *The Biographical Encyclopedia of Astronomers*. Springer Publishing. ISBN 978-0-387-31022-0. Ανακτήθηκε στις 22 Αυγούστου 2012.
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 5 Ιουλίου 2020. Ανακτήθηκε στις 24 Δεκεμβρίου 2015.
3. ↑  *National Geographic*, Ιούνιος 1983, σελ. 706
4. ↑

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 297321653
* NDL: 001132123

 |

 |
Ο **Άπιος Κλαύδιος Κενσορίνος**, λατιν.: **Appius Claudius Censorinus**  ήταν ένας φανταστικός  σφετεριστής εναντίον τού Ρωμαίου Αυτοκράτορα Κλαύδιου Β΄, (π. το 269 μ.Χ.) σύμφωνα με την αναξιόπιστη *Ιστορία των Αυγούστων*. Περιλαμβάνεται στον κατάλογο των Τριάκοντα Τυράννων της.

Υποστηρίζεται ότι είχε μία μακρά σταδιοδρομία, έχοντας υπηρετήσει δύο φορές ως ύπατος, δύο φορές ως πραιτοριανός έπαρχος, τρεις φορές ως έπαρχος της πόλης και τέσσερις φορές ως ανθύπατος. Υπηρέτησε υπό τον Βαλεριανό στους Ρωμαιο-Περσικούς Πολέμους και τραυματίστηκε στη μάχη. Οι πληγές του τον ανάγκασαν να αποσυρθεί από τη στρατιωτική θητεία. Ήταν ήδη ηλικιωμένος και είχε αποσυρθεί από καιρό, όταν τα στρατεύματα της Bονωνίας επαναστάτησαν και τον ανακήρυξαν αύγουστο. Σκοτώθηκε από τους δικούς του στρατιώτες, επειδή επέβαλε πολύ αυστηρή πειθαρχία. Η βασιλεία του κράτησε μόνο λίγες ημέρες. 

Ολόκληρη η υπόθεση είναι κατασκευασμένη.  Το όνομα και η σταδιοδρομία του προορίζονται να αντικατοπτρίζουν τις παραδοσιακές ρωμαϊκές αξίες και μπορεί να αποτελούν μέρος τού γενικού σκοπού τού συγγραφέα, όταν έγραψε την *Ιστορία των Αυγούστων*. 

Ο Φραντσίσκο Μεντιομπάρμπο Μπιράγκο, ένας νομισματολόγος του 17ου αι. ανέφερε την ύπαρξη ενός νομίσματος για τον εορτασμό του 3ου έτους της βασιλείας του Κηνσορίνου. Η έλλειψη πηγών για ένα τέτοιο νόμισμα καθιστά πιθανό να είναι πλαστό.  Ο Λουί-Σεμπαστιάν Λε Ναί ντε Τιγιεμόν πρότεινε, ότι ο Κενσορίνος και ο Βικτωρίνος θα μπορούσαν να είναι το ίδιο πρόσωπο.

Βιβλιογραφικές αναφορές
-----------------------

1. 1 2 3 4  Smith (1844), p. 665
2. ↑  Syme, R. *Ammianus and the Historia Augusta* (1968), p. 157
3. ↑  Barnes, T. D. *The sources of the Historia Augusta* (1978), p. 69
4. ↑  Rohrbacher, D. *The Play of Allusion in the Historia Augusta* (2016), p. 118

Πηγές
-----

* Smith, William George (1844), *Dictionary of Greek and Roman Biography and Mythology, Vol. 1*, Taylor and Walton,
* Weigel, Richard D. "Claudius II Gothicus (268-270)", *De Imperatoribus Romanis*
Το λογότυπο της Κοινοβουλευτικής Συνέλευσης της Μεσογείου 
Η **Κοινοβουλευτική Συνέλευση της Μεσογείου** (PAM) είναι ένας διεθνής οργανισμός που ιδρύθηκε το 2005, μετά από δεκαπέντε χρόνια συνεργασίας μεταξύ των κρατών της περιοχής της Μεσογείου. Η συνεργασία επικεντρώθηκε σε θέματα κοινού ενδιαφέροντος, όπως η πολιτική, η κοινωνία, η οικονομία και περιβαλλοντικά ζητήματα. Τα μέλη αυτής της οργάνωσης έχουν συζητήσει τα θέματα αυτά σε περιοδικές διασκέψεις για την Ασφάλεια και τη Συνεργασία, η πρώτη από τις οποίες πραγματοποιήθηκε το 1990 και αναπτύχθηκε υπό την αιγίδα της Παγκόσμιας Κοινοβουλευτικής Ένωσης.

Δραστηριότητα
-------------

Ο κύριος στόχος της Κοινοβουλευτική Συνέλευση της Μεσογείου είναι να σφυρηλατήσουν την πολιτική, οικονομική και κοινωνική συνεργασία μεταξύ των κρατών μελών, προκειμένου να βρούνε κοινές λύσεις στις προκλήσεις που αντιμετωπίζει η περιοχή, και να δημιουργήσει ένα χώρο ειρήνης και ευημερίας για την ένταξη της του πληθυσμού της Μεσογείου. Η Κοινοβουλευτική Συνέλευση είναι ανοιχτή αποκλειστικά στις χώρες της Μεσογείου, οι οποίες εκπροσωπούνται. Αυτό αντικατοπτρίζεται στη σύνθεση του Προεδρείου και της εναλλασσόμενης προεδρίας. Ο σημερινός Πρόεδρος του PAM είναι ο γερουσιαστής Δρ Mohamed Cheickh Biadillah του Μαρόκου. Κάθε εθνική αντιπροσωπεία έχει πέντε μέλη με δικαίωμα ψήφου. Η Κοινοβουλευτική Συνέλευση διεξάγει το μεγαλύτερο μέρος των εργασιών της εντός τριών μόνιμων επιτροπών. Οι μόνιμες επιτροπές επικεντρώνονται σε τρεις στρατηγικούς τομείς. Η πρώτη μόνιμη επιτροπή είναι αφιερωμένο στη πολιτική και την ασφάλεια της συνεργασίας, η δεύτερη επικεντρώνεται στην οικονομική, κοινωνική και περιβαλλοντική ζωή, ενώ η τρίτη μόνιμη επιτροπή εξετάζει το διάλογο μεταξύ των πολιτισμών και των ανθρωπίνων δικαιωμάτων. Η Κοινοβουλευτική Συνέλευση της Μεσογείου μπορεί επίσης να συστήσει επιτροπή ή ειδική ομάδα εργασίας για συγκεκριμένα θέματα, όπως η Μέση Ανατολή, η μετανάστευση, το ελεύθερο εμπόριο, την τρομοκρατία, την κλιματική αλλαγή, και άλλοι.

Μέλη
----

* Αλβανία ! Αλβανία
* Λίβανος ! Λίβανος
* Λιβύη ! Λιβύη
* Ανδόρρα ! Ανδόρρα
* Βοσνία-Ερζεγοβίνη ! Βοσνία-Ερζεγοβίνη
* Κροατία ! Κροατία
* Κύπρος ! Κύπρος
* Αίγυπτος ! Αίγυπτος
* Γαλλία ! Γαλλία
* Ελλάδα ! Ελλάδα
* Ισραήλ ! Ισραήλ
* Ιταλία ! Ιταλία
* Ιορδανία ! Ιορδανία
* Λίβανος ! Λίβανος
* Λιβύη ! Λιβύη
* Μάλτα ! Μάλτα
* Μονακό ! Μονακό
* Μαυροβούνιο ! Μαυροβούνιο
* Μαρόκο ! Μαρόκο
* Κράτος της Παλαιστίνης ! Κράτος της Παλαιστίνης
* Πορτογαλία ! Πορτογαλία
* Σερβία ! Σερβία
* Σλοβενία ! Σλοβενία
* Συρία ! Συρία
* Βόρεια Μακεδονία ! Βόρεια Μακεδονία
* Τυνησία ! Τυνησία
* Τουρκία ! Τουρκία

Διοίκηση
--------

Γενικός Γραμματέας είναι ο Σέρτζιο Πιάτσι (Ιταλός) από την 1η Ιουλίου 2007 και πρόεδρος της Συνέλευσης ο Καρίμ Αμπντέλ Καρίμ Νταρβίς (Αιγύπτιος), από τις 21 Φεβρουαρίου 2020.
Το **Μοντιίν-Μακκαμπίμ-Ρεούτ** (εβραϊκά: מוֹדִיעִין-מַכַּבִּים-רֵעוּת) είναι ισραηλινή πόλη στο κεντρικό Ισραήλ, περίπου 35 χιλιόμετρα νοτιοανατολικά του Τελ Αβίβ και 30 χιλιόμετρα δυτικά της Ιερουσαλήμ, και συνδέεται με αυτές τις δύο πόλεις μέσω της εθνικής οδού 443. Το 2021 ο πληθυσμός του ήταν 97.097 κάτοικοι. Η πληθυσμιακή πυκνότητα εκείνην τη χρονιά ήταν 1.794 άτομα ανά τετραγωνικό χιλιόμετρο.

Η σύγχρονη πόλη πήρε το όνομά της από την αρχαία εβραϊκή πόλη Μωδεείμ, που υπήρχε στην ίδια περιοχή. Η Μωδεείμ ήταν ο τόπος καταγωγής των Μακκαβαίων, των Εβραίων επαναστατών που απελευθέρωσαν την Ιουδαία από την κυριαρχία της Αυτοκρατορίας των Σελευκιδών και ίδρυσαν την Ασμοναϊκή δυναστεία, γεγονότα που εορτάζονται στο Χανουκά. Η σύγχρονη πόλη χτίστηκε τον 20ο αιώνα. Ένα μικρό τμήμα της πόλης (η γειτονιά Μακκαμπίμ) δεν αναγνωρίζεται από την Ευρωπαϊκή Ένωση ως Ισραηλινό, καθώς έγκειται σε αυτό που η Συμφωνία Εκεχειρίας του 1949 με την Ιορδανία άφησε ως ουδέτερη ζώνη, και κυριεύτηκε το 1967 από το Ισραήλ αφού κατελήφθη από την Ιορδανία μαζί με την ίδια την Δυτική Όχθη.

Η σύγχρονη εβραϊκή ορθογραφία για το Μοντιίν ακολουθεί μια ανακατασκευή που βασίζεται στην ελληνική ονομασία **Μωδαῒν** / **Μωδαί**.

Παραπομπές
----------

1. ↑  www.cbs.gov.il/en/settlements/Pages/default.aspx?mode=Yeshuv.
2. ↑  Χάρτης Μαντάμπα.
3. ↑  'Israel blasts EU listing,' United Press International 15 August 2012
4. ↑  Ora Coren,  'European Union: Parts of Modi'in Do Not Belong to Israel', Haaretz, 14 August 2012

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 136488081
* LCCN: nr95033890

 |

 |
Η **Μολοβήστη** ή **Μηλόβιστα** (σλαβομακεδονικά: Malovište‎, βλάχικα: Mulovishti) είναι χωριό στον Δήμο Μπίτολα της Βόρειας Μακεδονίας.

Ιστορία
-------

Η Μολοβήστη είναι ένας παλαιός βλάχικος οικισμός στην περιοχή και η εγκατάστασή του πιθανώς χρονολογείται πριν από την οθωμανική κατάκτηση των Βαλκανίων. Κατά τη διάρκεια του πρώτου Παγκοσμίου Πολέμου, η Μολοβήστη καταλήφθηκε από το βουλγαρικό στρατό, ο οποίος εκκένωσε από το χωριό τους περισσότερους από τους βλάχους και τους έστειλε στο εσωτερικό της Βουλγαρίας και της Σερβίας. Η μετεγκατάσταση των τοπικών βλάχων οφειλόταν στις βουλγαρικές δυνάμεις που προβληματιζόντουσαν ότι υπήρχαν μεταξύ τους φιλοελληνικές και φιλοσερβικές στάσεις, με αποτέλεσμα την πιθανή συνεργασία με τους Συμμάχους της Αντάντ. Ενώ έμειναν στην εξορία, ορισμένοι χωρικοί βάλθηκαν να τα βγάλουν πέρα μόνοι τους ενώ άλλοι έκαναν καταναγκαστική εργασία για τους Βούλγαρους.

Δημογραφικά
-----------

Σύμφωνα με την απογραφή του 2002, το χωριό είχε συνολικά 98 κατοίκους.  Οι εθνοτικές ομάδες στο χωριό περιλαμβάνουν:

* Βλάχοι: 87
* Σλαβομακεδόνες: 10
* Αλβανοί: 1

Παραπομπές
----------

1. 1 2 3 4  Koukoudis, Asterios (2003). *The Vlachs: Metropolis and Diaspora*. Thessaloniki: Zitros Publications. ISBN 9789607760869.  p. 420. "Pisoderi, Gopeš and Malovište are probably the oldest of the Vlach settlements in this group, and they most likely predated the Ottoman conquest."; pp. 468-469. "The Bulgarians evacuated the inhabitants of... Malovište... and all these displaced persons (or hostages, one might call them) were relocated to the interior of Bulgaria and Serbia. Some were left to fend for themselves until the end of the war, while others did forced labour for the Bulgarians. The Bulgarians did not relocate all these people for their own safety; their basic motive was to clear the area of the pro-Greek and pro Serbian population groups which might have been inclined to co-operate with the Entente Allies."
2. 1 2  Macedonian Census (2002), *Book 5 - Total population according to the Ethnic Affiliation, Mother Tongue and Religion**, The State Statistical Office, Skopje, 2002, p. 187.*
Το κτίριο του Κοινοβουλίου της Αντίγκουα και Μπαρμπούντα
Το **Κοινοβούλιο της Αντίγκουα και Μπαρμπούντα** αποτελείται από δύο σώματα, τη Γερουσία (Άνω Βουλή) και τη Βουλή των Αντιπροσώπων (Κάτω Βουλή). Το κοινοβούλιο συνέρχεται στο Σεντ Τζονς, την πρωτεύουσα της χώρας.

Γερουσία
--------

Η Γερουσία είναι η Άνω Βουλή του Κοινοβουλίου της Αντίγκουα και Μπαρμπούντα. Αποτελείται από 17 μέλη που διορίζονται από τον Γενικό Κυβερνήτη. Δέκα μέλη διορίζονται από τον Πρωθυπουργό, τέσσερα από τον αρχηγό της αντιπολίτευσης, ένα από το Συμβούλιο της Μπαρμπούντα, ένας κάτοικος της Μπαρμπούντα από τον Πρωθυπουργό και ένας από τον Γενικό Κυβερνήτη. Η σημερινή Γερουσία συνήλθε στις 26 Μαρτίου 2018, μετά τις γενικές εκλογές της 21ης Μαρτίου.

Βουλή των Αντιπροσώπων
----------------------

Η Βουλή των Αντιπροσώπων της Αντίγκουα και Μπαρμπούντα είναι η Κάτω Βουλή του διθάλαμου κοινοβουλίου της χώρας. Η σημερινή Βουλή των Αντιπροσώπων αριθμεί συνολικά 19 μέλη. 17 μέλη εκλέγονται απευθείας για πενταετή θητεία από μονοεδρικές εκλογικές περιφέρειες χρησιμοποιώντας απλό πλειοψηφικό σύστημα. Υπάρχει μία ex officio έδρα (του Γενικού Εισαγγελέα) ενώ την άλλη έδρα κατέχει ο Πρόεδρος.

Παραπομπές
----------

1. ↑  «Government of Antigua and Barbuda». *ab.gov.ag*. Ανακτήθηκε στις 23 Φεβρουαρίου 2022.
2. ↑  «Government of Antigua and Barbuda». *ab.gov.ag*. Ανακτήθηκε στις 23 Φεβρουαρίου 2022.
Ο **μιξίτης** (αγγλ. *mixite*) είναι αρσενικικό ένυδρο ορυκτό του βισμουθίου και του χαλκού. Οφείλει το όνομά του στον υπεύθυνο του ορυχείου του Jachymov (Τσεχία) *Anton Mixa* (1838-1906), ο οποίος και πρωτοεντόπισε το ορυκτό.

Είναι σχετικά σπάνιο δευτερογενές ορυκτό, σχηματιζόμενο στις ζώνες οξείδωσης χαλκούχων-βισμουθιούχων αποθέσεων. Σχηματίζει σειρά παραμικτικών ορυκτών, τα οποία έχουν το γενικό τύπο **ΑCu6(XO4)3(OH)6. 3H2O**, όπου Α= βισμούθιο, αργίλιο, ασβέστιο, δημήτριο, λανθάνιο, ύττριο, νεοδύμιο ή θόριο και Χ = αρσενικό ή φωσφόρος. Τα κυριότερα μέλη της σειράς είναι:

* Αγαρδίτης (από τον οποίο και ξεωρίζει πολύ δύσκολα)
* Γκαουντεΐτης (περιέχει Al και Υ)
* Μιξίτης
* Πητερσίτης (περιέχει ύττριο, ασβέστιο και φωσφόρο)

Ορυκτά με τα οποία σχετίζεται είναι το αυτοφυές βισμούθιο, ο ερυθρίτης, ο μαλαχίτης, ο βαρύτης, ο βισμουθίτης, ο βουλφενίτης, ο μιμητίτης και ο λειμωνίτης. Λόγω των συγγενών ορυκτών και των πολύ όμορφων συσσωματωμάτων του είναι ορυκτό περιζήτητο από συλλέκτες.

Ανευρίσκεται σε αρκετά σημεία του πλανήτη. Αξιοσημείωτες είναι οι εμφανίσεις του στο Jachymov (Joachimsthal) της Τσεχίας, τη Γερμανία (Σαξωνία, Μέλας Δρυμός, Θουριγγία, Βάδη-Βυρτεμβέργη και ιδιαίτερα στο ορυχείο Clara πολύ όμορφοι κρύσταλλοι), την Κορνουάλη στην Αγγλία, στο Cap Garonne της Γαλλίας, την Ιταλία, το Ζακατέκας του Μεξικού, το Τσουμέμπ της Ναμίμπια και αρκετές Πολιτείες των ΗΠΑ. Αναφέρεται επίσης η ύπαρξή του σε αρκετές ακόμη χώρες.

Στην Ελλάδα ανευρίσκεται σε όμορφα συσσωματώματα στα μεταλλεία Λαυρίου (Ιλάριον Νο 50 στην Καμάριζα, στο Νο. 19 του Σουνίου και στο km-3 ορυχείο του Λαυρίου.

Πηγές
-----

* Handbook of Mineralogy
* Mindat.org
* Galleries.com Αρχειοθετήθηκε 2010-01-02 στο Wayback Machine.
* Webmineral.com

Δείτε επίσης
------------

* Κατάλογος ορυκτών
* Κατάλογος ορυκτών των μεταλλείων Λαυρίου

Βιβλιογραφία
------------

* James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1443742244
* Frederick H. Pough, Roger Tory Peterson, Jeffrey (PHT) Scovil, *A Field Guide to Rocks and Minerals*, Houghton Mifflin Harcourt, 1988 ISBN 039591096X
* Walter Schumann, R. Bradshaw, K. A. G. Mills, *Handbook of Rocks, Minerals and Gemstones*, Houghton Mifflin Harcourt, 1993 ISBN 0395511372
Το **Κλειστό Γυμναστήριο Ιωαννίνων** είναι κλειστό γυμναστήριο το οποίο βρίσκεται στις εγκαταστάσεις του Ε.Α.Ν.Κ. Ιωαννίνων.Η χωρητικότητα του κλειστού γυμναστηρίου είναι 300 θεατές.

Ιστορικό
--------

Το Κλειστό Γυμναστήριο Ιωαννίνων ξεκίνησε την λειτουργία του στα τέλη της δεκαετίας του 70'.Μέχρι και το 2017 αποτελούσε το μοναδικό κλειστό γυμναστήριο της πόλης των Ιωαννίνων.Φιλοξενούσε κάθε άθλημα που χρειάζεται κλειστό γυμναστήριο για να πραγματοποιηθεί.Αποτέλεσμα αυτού ήταν να υπάρχουν σοβαρότατα προβλήματα εύρεσης ωρών για την χρήση από τα διάφορα σωματεία της πόλης.Άλλο ένα πρόβλημα που παραμένει είναι η μικρή του χωρητικότητα και οι προδιαγραφές του όσον αφορά στην διεξαγωγή αγώνων υψηλού επιπέδου.Από το 2017 οι περισσότερες ομάδες καλαθοσφαίρισης έχουν μεταφερθεί στο Νέο Κλειστό Γυμναστήριο Ιωαννίνων δίνοντας μια ανάσα στις εγκαταστάσεις.

Σύλλογοι-Χρήση
--------------

Την εγκατάσταση χρησιμοποιούν 11 αθλητικά σωματεία με 16 ομάδες στα αθλήματα μπάσκετ, βόλεϋ, χάντμπολ.Διεξάγονται αγώνες εθνικών και τοπικών κατηγοριών.Ακόμα διεξάγεται το εργασιακό του μπάσκετ.Φιλοξενεί τον χρόνο 200 αγώνες και 50 μαθητικούς.

Ιδιοκτησία
----------

Το γυμναστήριο ανήκει στην Γ.Γ. Αθλητισμού.Η διαχείριση γίνεται από το ΠΕΑΚΙ που είναι Ν.Π.Δ.Δ..

Εξωτερικοί σύνδεσμοι
--------------------

* ,επίσημη σελίδα
* ,επίσημη σελίδα στο fb

Παραπομπές
----------

1. 1 2  «ΚΛΕΙΣΤΟ ΓΥΜΝΑΣΤΗΡΙΟ ΠΕΑΚΙ». Αρχειοθετήθηκε από το πρωτότυπο στις 15 Ιουλίου 2019.
2. ↑  «Γολγοθάς οι προπονήσεις στο ΕΑΝΚΙ». 7 Σεπτεμβρίου 2010.
3. ↑  ««Μύλος» με τα κλειστά γυμναστήρια». 27 Φεβρουαρίου 2018.
4. ↑  «Με δικούς της πόρους το Κλειστό στο Πανηπειρωτικό». 21 Μαΐου 2015.
Η **Μπρίσμπεϊν Ρόαρ** (αγγλικά: *Brisbane Roar*) είναι αθλητικός σύλλογος της Αυστραλίας. Ιδρύθηκε το 1957 με το όνομα *Αθλητικός Σύλλογος Χολλάνδια Ινάλα* και αργότερα, επειδή ήταν η μοναδική ομάδα στην επαρχία του Κουΐνσλαντ ονομάστηκε σε *Κουίνς Λάντ Ροαρ* και από τις 5 Μαΐου μετονομάστηκε στο τελικό της όνομα δηλαδή σε *Μπρισμπέιν Ρόαρ*. 

Έδρα της είναι το Λανγκ Παρκ, γνωστό και ως Στάδιο Σάνκορπ με 52,500 θέσεις. Μάλιστα, αξίζει να σημειώσουμε πως ο πρόεδρος της, είναι από την Ελλάδα και ονομάζεται Άγγελος Ποστέκογλου ο οποίος στα 5 του μετανάστευσε με τους γονείς του στην Αυστραλία.

Ιστορία
-------

### Στάδιο

Το στάδιο της, το Σάνκορπ Στάντιουμ η αλλιώς Λανγκ Παρκ, άρχισαν τις εργασίες του, το 1911 και τέλειωσαν το 1914. Το αρχικό τους όνομα ήταν το Λανγκ Παρκ που προέρχεται από τον πολιτικό και συγγραφέα, Τζον Ντάνμορ Λανγκ. Το 1953 στην Αυστραλία, το κυρίαρχο άθλημα τους αλλά και χόμπι, ήταν το Ράγκμπι όπου σχηματίστηκε η αθλητική ομάδα ράγκμπι του Μπρισμπέιν. Αγώνες Ράγκμπι γίνονται από το 1930 μέχρι και σήμερα. Το Σάνκορπ η αλλιώς Λανγκ Παρκ χρησιμοποιείται και ως επίσημο στάδιο αγώνων της Εθνικής Αυστραλίας. Το 2003 και το 2008 φιλοξένησε τους τελικούς του Παγκοσμίου Κυπέλλου Ράγμπι. 

### Αντιπαλότητες

Η Αντιπαλότητα της είναι αυτή με την Γκόλντ Κόουστ Γιουνάιτεντ επειδή είναι άλλη μια ομάδα που ανήκει στην πρώτη κατηγορία της Αυστραλίας και επειδή βρίσκεται στην επαρχία της Κουίνς Λαντ. Επίσης, αυτό το ντέρμπι χαρακτηρίζεται ώς *The M1 Derby* που είναι το μοναδικό ντέρμπι στην επαρχία.

### Φιλικότητες

Οι φιλικότητες της Μπρίσμπειν είναι με την Κουίνς Λαντ Λάιονς και με την βραζιλιάνικη Ατλέτικο Μινέιρο που έχει φιλικότητα από το 2008.

Παραπομπές
----------

1. ↑  Το γκολ του Παπαδόπουλου στο Μπρίσμπεϊν Ρόαρ - Περθ Γκλόρι sport24.gr

Εξωτερικοί σύνδεσμοι
--------------------

* Επίσημος ιστότοπος
Ο **Νίκος Λαζαρίδης** (Κοζάνη, 12 Ιουλίου 1979) είναι Έλληνας πρώην ποδοσφαιριστής και νυν γενικός αρχηγός του Ατρόμητου. Κατά την ποδοσφαιρική του καριέρα, αγωνίστηκε σε Κοζάνη, Καστοριά, Πανιώνιο, Αστέρα Τρίπολης, Άρη Θεσσαλονίκης και Ατρόμητο, στον οποίο ολοκλήρωσε την καριέρα του το 2017.

Καριέρα
-------

### Κοζάνη

Ξεκίνησε την επαγγελματική του καριέρα την περίοδο 2000-01 στην Κοζάνη και έμεινε στην ομάδα (τότε συμμετείχε στο πρωτάθλημα της 3ης εθνικής κατηγορίας) για τρία χρόνια.

### Καστοριά

Το 2003 πήρε μεταγραφή στην ομάδα της Καστοριάς, που αγωνιζόταν στη 2η κατηγορία της Ελλάδας, όπου παρέμεινε για δύο χρονιές.

### Πανιώνιος

Τα προσόντα του εκτιμήθηκαν από τον Πανιώνιο το 2005, ο οποίος του έδωσε τη δυνατότητα να κάνει το άλμα στη μεγάλη (1η) κατηγορία.

### Αστέρας Τρίπολης

Μην έχοντας χρόνο συμμετοχής, το 2006 αποφάσισε να μετακομίσει στον Αστέρα Τρίπολης, ο οποίος μέσα σε τρία χρόνια ανέβηκε τρεις κατηγορίες και πρωταγωνίστησε στη Σούπερ Λίγκα. Στον αρκαδικό σύλλογο καθιερώθηκε ως βασικός και παρέμεινε τέσσερα συνολικά χρόνια.

### Άρης

Επόμενος σταθμός της καριέρας του ήταν ο Άρης, που τον απέκτησε το 2010. Ο ίδιος δήλωσε πως από μικρή ηλικία ήταν οπαδός της ομάδας. Για πρώτη φορά στην καριέρα του αγωνίστηκε στην Ευρώπη, ενώ πέτυχε και το γκολ που έδωσε τη νίκη με ανατροπή στον Άρη, στην εκτός έδρας αναμέτρηση με την Ατλέτικο Μαδρίτης.

### Ατρόμητος

Το 2012 έληξε το συμβόλαιό του με την ομάδα της Θεσσαλονίκης και υπέγραψε στον Ατρόμητο. Στον σύλλογο των δυτικών προαστίων παρέμεινε πέντε συνολικά χρόνια, μέχρι το 2017 όταν αποσύρθηκε από την ενεργό δράση, συμπληρώνοντας 140 συμμετοχές πρωταθλήματος και 9 τέρματα.

Παραπομπές
----------

1. ↑  Τέλος από τον Αστέρα ο Λαζαρίδης, www.sport-fm.gr
2. ↑  Λαζαρίδης ο δεύτερος, www.sport-fm.gr
3. ↑  Λαζαρίδης: Δεν ξεχνιέται το γκολ με την Ατλέτικο, www.sport24.gr
4. ↑  Πήρε Λαζαρίδη ο Ατρόμητος, www.sport24.gr
5. ↑  Αποσύρθηκε και έγινε team manager του Ατρόμητου ο Λαζαρίδης, www.sdna.gr

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Το προφίλ του Νίκου Λαζαρίδη στο soccerway
* Ο Νίκος Λαζαρίδης στο transfermarkt
* Ο Νίκος Λαζαρίδης στο sport.gr
Ο **Νίκος Λάππας** (1 Σεπτεμβρίου 1960) είναι Έλληνας παλαίμαχος ποδοσφαιριστής, γεννημένος στη Φιλιππιάδα της Πρέβεζας. Αγωνιζόταν στη θέση του κέντρου αλλά είχε τη δυνατότητα να καλύπτει κενά και σε άλλες θέσεις.

Συλλογική καριέρα
-----------------

Ξεκίνησε την καριέρα του από την τοπική ομάδα της γενέτειράς του και από το 1980 έως το 1994 αγωνίστηκε και έκλεισε την καριέρα του στον ΠΑΣ Γιάννινα. Στα 14 χρόνια συνεχής παρουσίας στον ΠΑΣ Γιάννινα κατάφερε να είναι ο πρώτος σε συμμετοχές ποδοσφαιριστής του συλλόγου. Ήταν αρχηγός για πολλά χρόνια στην ομάδα, πρώτος σκόρερ του ΠΑΣ τις σεζόν 1985 -1986 με 4 γκολ στην Α΄Εθνική, 1987 - 1988 με 7 γκολ στη Β΄Εθνική και 1992 - 1993 με 8 γκολ στη Β΄Εθνική.Κέρδισε με τον ΠΑΣ 1 πρωτάθλημα Β΄Εθνικής (1984-1985).

Προπονητική καριέρα
-------------------

Μετά το τέλος της ποδοσφαιρικής του καριέρας ακολούθησε καριέρα προπονητή.Μεγάλο μέρος της καριέρας του,το πέρασε στον Εθνικό Φιλιππιάδας με τον οποίο πέτυχε για πρώτη φορά στην ιστορία του την άνοδο στην Γ εθνική.Επίσης έχει περάσει και από άλλες ομάδες της Ηπείρου όπως Αναγέννηση Άρτας και ΠΑΣ Πρέβεζα.

Προσωπική ζωή
-------------

Ο γιος του Γιώργος ακολουθεί και αυτός καριέρα ποδοσφαιριστή.

Πηγές
-----

1. ↑  «Ο Νίκος Λάππας νέος προπονητής στον Εθνικό Φιλιππιάδας». 1 Αυγούστου 2017.
2. ↑  «Ο Νίκος Λάππας νέος προπονητής της Αναγέννησης Άρτας». 13 Ιανουαρίου 2015. [*νεκρός σύνδεσμος*]
3. ↑  «Γιώργος Λάππας: Φέτος είμαι ιδιαίτερα αισιόδοξος».

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Βιογραφικό
Το **Μουσείο Μαρμαροτεχνίας** στον Πύργο της Τήνου δημιουργήθηκε από το Πολιτιστικό Ίδρυμα Ομίλου Πειραιώς (ΠΙΟΠ), το οποίο έχει και την ευθύνη για τη λειτουργία του. Ανήκει στο Δίκτυο Θεματικών Μουσείων του Ιδρύματος. 

Το έργο χρηματοδοτήθηκε από το Γ΄ Κοινοτικό Πλαίσιο Στήριξης, αφού εντάχθηκε στο Περιφερειακό Επιχειρησιακό Πρόγραμμα Νοτίου Αιγαίου 2000-2006, και την Τράπεζα Πειραιώς. 

Στο Μουσείο παρουσιάζεται η *τεχνολογία του μαρμάρου*, υλικού που κατέχει ιδιαίτερη θέση στην αρχιτεκτονική και την τέχνη της Ελλάδας από την αρχαιότητα έως τις μέρες μας, ενώ παράλληλα περιγράφεται αναλυτικά το πλέγμα εργαλειακού εξοπλισμού και τεχνικών. Ταυτόχρονα, με την έμφαση που δίνεται στην προβιομηχανική και πρωτοβιομηχανική Τήνο, του σημαντικότερου νεοελληνικού κέντρου μαρμαροτεχνίας, αναδεικνύεται το κοινωνικό και οικονομικό πλαίσιο στο οποίο αναπτύχθηκαν τα τοπικά εργαστήρια.

Εκθεσιακές ενότητες
-------------------

Η μόνιμη έκθεση περιλαμβάνει ποικίλα κοσμικά, εκκλησιαστικά, επιτύμβια και καθημερινής χρήσης πρωτότυπα έργα σε μάρμαρο (υπέρθυρα, κρήνες, οικόσημα, φουρούσια, προσκυνητάρια, γουδιά, κ.ά.), πήλινα προπλάσματα και γύψινα αντίγραφα, εργαλεία λατόμευσης και μαρμαροτεχνίας, μηχανολογικό εξοπλισμό, αρχειακό υλικό, καθώς και την πλουσιότερη συλλογή σχεδίων παλαιών μαρμαρογλυπτών που υπάρχει στην Ελλάδα. Αυτός ο αριθμός αυθεντικών αντικειμένων συγκεντρώθηκε κυρίως χάρις στην ευαισθητοποίηση ιδιωτών αλλά και φορέων, οι οποίοι τα δώρισαν ή τα παραχώρησαν στο Ίδρυμα. Σε συνδυασμό, εξάλλου, με τις αλληλένδετες αναπαραστάσεις λατομείου, εργαστηρίου μαρμαροτεχνίας και συναρμογής δεσποτικού θρόνου, οι επισκέπτες έχουν την ευκαιρία να γνωρίσουν παραδοσιακές τεχνικές και διαδικασίες που αφορούν την εξόρυξη, την πρώτη επεξεργασία και μεταφορά του μαρμάρου, καθώς και τη μορφοποίηση και τοποθέτηση μιας κατασκευής· με άλλα λόγια, τη διαδρομή από την πρώτη ύλη έως το ολοκληρωμένο έργο. Παράλληλα, το οπτικοακουστικό υλικό της έκθεσης ζωντανεύει με τρόπο άμεσο τις παραδοσιακές μεθόδους εργασίας του λατόμου και του μαρμαροτέχνη, ενώ οι εικόνες του οδοιπορικού καταγράφουν την έντονη παρουσία του μαρμάρου σε ολόκληρο το νησί και παροτρύνουν τους επισκέπτες σε δικές τους περιηγήσεις.

Τέλος, η έκθεση επεκτείνεται στους υπαίθριους χώρους του μουσείου. Στην πλατεία μπροστά από την είσοδο εκτίθενται ανυψωτική μηχανή μαρμάρων (μπίγα) και βαγονέτο για τη μεταφορά όγκων, από το λατομείο της Βαθής στον εξώστη, μπαζοβαγονέτο (σέσουλα), στροφή και ράγες από το λατομείο της Πατέλας, μαζί με ολοκληρωμένα και ημικατεργασμένα μαρμάρινα έργα. Ο ιστορικός μηχανολογικός εξοπλισμός, που παρουσιάζεται στην υπαίθρια έκθεση' και ανασυνθέτει χαρακτηριστικές εικόνες από αντίστοιχους φυσικούς χώρους εργασίας, διασώθηκε, συντηρήθηκε και αποκαταστάθηκε λειτουργικά με τη φροντίδα του Πολιτιστικού Ιδρύματος Ομίλου Πειραιώς.

Εξωτερικοί σύνδεσμοι
--------------------

* Επίσημη ιστοσελίδα του Μουσείου Μαρμαροτεχνίας
Ο **Μπρίτσισλαβ Ιζιασλάβιτς**, ρωσ. Брячислав Изяславич (π. 997 - 1044) από τον Οίκο των Ρουρικιδών-Πολότσκ ήταν πρίγκιπας του Πολότσκ (1001-1004). Κατά τη διακυβέρνησή του το Πολότσκ ήταν σε πόλεμο με το Κίεβο και το Νόβγκοροντ.

Βιογραφία
---------

Ήταν γιος του Ιζιασλάβ πρίγκιπα του Πολότσκ. Το όνομά του ίσως φτιάχτηκε από το Βρατισλάβ ή το Βρόκλαβ. Γεννήθηκε στο Πολότσκ.

Διαδέχθηκε τον πατέρα του το 1001 (ή τον αδελφό του Βσεσλάβ το 1003, που απεβίωσε μικρός), ενώ ήταν ακόμη ανήλικος. Όπως και ο πατέρας του, προσπάθησε να ανεξαρτητοποιηθεί από το Κίεβο. Αυτό έγινε αναπόφευκτο: σύμφωνα με το *βαθμιδωτό σύστημα* διαδοχής, πρίγκιπας του Κιέβου γινόταν ο επόμενος αδελφός (και όχι ο μεγαλύτερος γιος), με τον όρο ότι ο πατέρας του είχε γίνει ηγεμόνας του Κιέβου. Αλλά ο πατέρας του είχε αποβιώσει 23 ετών και δεν είχε προλάβει να γίνει πρίγκιπας του Κιέβου, έτσι οι απόγονοί του εθεωρούντο izgoi (εξαιρετέοι της διαδοχής).

Το 1015 κληρονόμησε από τον πάππο του Βλαδίμηρο Α΄ την πόλη Λουτσκ.

Το 1020 λεηλάτησε το Νόβγκοροντ, όμως στην επιστροφή αντιμετώπισε ένα στρατό του θείου του Γιαροσλάβ Α΄ πρίγκιπα του Κιέβου. Στη μάχη του ποταμού Σούντομα ηττήθηκε και διέφυγε, αφήνοντας πίσω του τους αιχμαλώτους από το Νόβγκοροντ και τη λεία του. Ο Γιαροσλάβ Α΄ τον κυνήγησε και τον ανάγκασε να υπογράψει συμφωνία ειρήνης το 1021, ενώ του απέδωσε μόνο τις πόλεις Ουσβιάτ και Βιτέμπσκ. Παρά τη συμφωνία, οι εχθρότητες μεταξύ των δύο συνεχίστηκαν για έτη. Τελικά ο Μπρίτσισλαβ επέκτεινε την επικράτειά του και ίδρυσε την πόλη Μπράσλαβ.

Απεβίωσε το 1044 στο Πολότσκ.

Οικογένεια
----------

Νυμφεύτηκε μία αγνώστου ονόματος γυναίκα και είχε τέκνο:

* Βσεσλάβ π. 1039-1101, πρίγκιπας του Πολότσκ και του Κιέβου.

Παραπομπές
----------

1. 1 2 3 4  «Русский биографический словарь» Αγία Πετρούπολη. 1905.
2. 1 2 3 4  Vasily Yegorovich Rudakov: «Брячислав» (Ρωσικά) 1891.
3. ↑  Vasyl Danylevych: «Очерк истории Полоцкой земли до конца XIV столетия». (Ρωσικά) *d:Q26970896*. Κίεβο. 1896. σελ. 63.
4. ↑  Andrey Ekzemplyarsky: «Всеслав Брячиславич» (Ρωσικά) 1892.
5. ↑  Leo van de Pas: (Αγγλικά) *Genealogics*. 2003.
6. ↑  Vasyl Danylevych: «Очерк истории Полоцкой земли до конца XIV столетия». (Ρωσικά) *d:Q26970896*. Κίεβο. 1896. σελ. 63.


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Bryachislav of Polotsk  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Νίκος Κυριαζόπουλος** (Αρειοχώρι Μεσσηνίας, 1922 - Αιγάλεω 5 Οκτωβρίου 2000), ήταν έλληνας πολιτικός και αντιστασιακός.

Βιογραφία
---------

Στη διάρκεια της Κατοχής, διετέλεσε περιφερειακός καθοδηγητής της ΕΠΟΝ του Νομού Μεσσηνίας (πολιτοφύλακας στο Μαυρομάτι Μεσσηνίας). Μέλος του ΚΚΕ από το 1944, διώχθηκε για τη δράση του μετά την Απελευθέρωση, κλείσθηκε στις φυλακές Καλαμάτας και εξορίστηκε στο Μούδρο της Λήμνου. Μετά την επιστροφή του βάσει των μέτρων ειρήνευσης του 1950 δραστηριοποιήθηκε πολιτικά στην ΕΔΑ, ενώ από 1952, είχε την πολιτική ευθύνη της Αυτοδιοίκησης για τον Δήμο Αιγάλεω, όπου και εγκαταστάθηκε μόνιμα. Εκλέχθηκε για πρώτη φορά δημοτικός σύμβουλος Αιγάλεω το 1959 και συνέχισε να εκλέγεται μέχρι το 1967. Κατά τη διάρκεια της δημοτικής θητείας 1964-1967 εκλέχθηκε πρόεδρος του Δημοτ. Συμβουλίου Αιγάλεω. Παρόλα αυτά, το 1961 συνελήφθη και στάλθηκε εξορία στον Αη-Στράτη, μέχρι τον Ιούλιο του 1962. 

Την περίοδο της χούντας κρυβόταν αρχικά σε κενοτάφιο του Γ΄Νεκροταφείου. Ανακαλύφθηκε όμως από τα όργανα της δικτατορίας, συνελήφθη, βασανίστηκε και εξορίστηκε εκ νέου στη Γυάρο και τη Λέρο. Το διάστημα 1975-1982 ήταν επικεφαλής στο ψηφοδέλτιο του ΚΚΕ στην εκλογική περιφέρεια της Β΄Αθηνών. Από το 1986 έως το 1990 διατέλεσε νομαρχιακός σύμβουλος. Ήταν επίσης, μέλος τής Επιτροπής Αθλητισμού τού ΚΚΕ σε κεντρικό επίπεδο. Ήταν υποψήφιος δήμαρχος Αιγάλεω με την υποστήριξη του Κ.Κ.Ε. στις εκλογές του 1975, του 1978  και του 1982  και πρόεδρος του Δημοτικού Συμβουλίου 1977-1978. Επίσης διετέλεσε νομαρχιακός και περιφερειακός σύμβουλος Δυτ. Αττικής. 

Από το 1959 ήταν παντρεμένος με την αγωνίστρια της Εθνικής Αντίστασης Όλγα Χωραΐτου-Κυριαζοπούλου (1929-2019). Γιος του είναι ο ελληνο-γάλλος διδάκτωρ φιλολογίας της Σορβόνης, συγγραφέας και μεταφραστής Athanase Kyriazopoulos (Αθανάσιος Κυριαζόπουλος, 1961 -).

Παραπομπές
----------

1. ↑  "Έφυγε" ο Νίκος Κυριαζόπουλος Ανακτήθηκε στις 13/9/2019
2. ↑  "Στη μνήμη αγωνιστών" Ανακτήθηκε στις 13/9/2019
3. ↑  Φύλλο εφημερίδας "*Έθνος*" της 2 Ιανουαρίου 1967, σελ. 10: "*Χωρίς πολιτικόν χαρακτήρα αι εκλογαί εις τους Δήμους*"
4. ↑  Φύλλο εφημερίδας "Μακεδονία" της 31 Μαΐου 1961, σελ. 5: "*Απαράδεκτον θεωρεί ο Δήμος Αθηναίων εγκύκλιον του υπουργού των εσωτερικών περί μη αναμίξεως εις αλλότρια θέματα*"
5. ↑  Φύλλο εφημερίδας "*Ριζοσπάστης*" της Τρίτης 1 Απριλίου του 1975, 1η σελ.: "*Που θα ξαναγίνουν εκλογές*"
6. ↑  Φύλλο εφημερίδας "*Ριζοσπάστης*" της Κυριακής 15 Οκτωβρίου του 1978, σελ. 8:"*ΑΙΓΑΛΕΩ:Νίκος Κυριαζόπουλος ο άνθρωπος του Δήμου*"
7. ↑  Φύλλο εφημερίδας 'Ριζοσπάστης" της 21 Οκτωβρίου του 1978, σελ. 3: "*Ποιους δημάρχους και συνδυασμούς υποστηρίζει το ΚΚΕ στις αυριανές δημοτικές εκλογές*"
8. ↑  Φύλλο εφημερίδας "*Ριζοσπάστης*" της Κυριακής 17 Οκτωβρίου του 1982, σελ. 5: "*Ποιους δημάρχους υποστηρίζει το Κ.Κ.Ε.*"
9. ↑  Φύλλο εφημερίδας "Ριζοσπάστης" της 23 Οκτωβρίου 1982, σελ. 7: "*Ο Ν. Κυριαζόπουλος θα αναμορφώσει το Αιγάλεω*"

Πηγές
-----

* Εφημ. Ριζοσπάστης, "Έφυγε" ο Νίκος Κυριαζόπουλος, [Ηλεκτρονική έκδοση], 6 Οκτωβρίου 2000
* Ευγενία Μπουρνόβα, "Από τις Νέες Κυδωνίες στο δήμο Αιγάλεω" (2002)
Η Αξιότιμη **Καρολάιν Γκόμεζ** (Carolyn Gomez), O.J. (γεννήθηκε στις 30 Μαρτίου 1958 στο Κίνγκστον της Τζαμάικα) είναι μία τζαμαϊκανή ακτιβίστρια των ανθρωπίνων δικαιωμάτων. Είναι επίσης συνιδρυτής και τώρα εκτελεστική διευθύντρια της Jamaicans for Justice. Η Γκόμεζ παραιτήθηκε από το ρόλο της εκτελεστικής διευθύντριας Jamaicans for Justice, λόγω της διαμάχης που περιβάλλει το JFJ, το οποίο εισάγει ακατάλληλο υλικό σεξουαλικής εκπαίδευσης σε μια σειρά από ιδιωτικά ορφανοτροφεία στην Τζαμάικα.

Στις 10 Δεκεμβρίου 2008, η Γκόμεζ έλαβε το περίφημο βραβείο του ΟΗΕ στον Τομέα των Ανθρωπίνων Δικαιωμάτων. Στις 19 Οκτωβρίου του επόμενου έτους τιμήθηκε με το Τάγμα της Τζαμάικα, σε αναγνώριση της υπεράσπισης της για τα ανθρώπινα δικαιώματα.

Παραπομπές
----------

1. ↑  jamaica-gleaner.com/gleaner/20030330/out/out1.html.
2. ↑  «Overview | Jamaicans for Justice». *web.archive.org*. 6 Μαΐου 2013. Αρχειοθετήθηκε από το πρωτότυπο στις 6 Μαΐου 2013. Ανακτήθηκε στις 14 Απριλίου 2019. CS1 maint: Unfit url (link)
Με την ονομασία **κλίμακα πλάτους** (latitude scale), ή **κλίμακα αποστάσεων** (distance scale) φέρεται σε όλους τους ναυτικούς χάρτες τους λεγόμενους μερκατορικούς η κλίμακα επί της οποίας μετρώνται τα γεωγραφικά πλάτη καθώς και οι διάφορες αποστάσεις, εξ ου και η δεύτερη ονομασία.

Έχοντας υπόψη ότι στους μερκατορικούς χάρτες οι μεσημβρινοί παριστάνονται με ευθείες γραμμές παράλληλες μεταξύ τους και κάθετες στον Ισημερινό, τούτο συνεπάγει ότι αυτοί αποτελούν και την κλίμακα επί της οποίας και μετρώνται τα γεωγραφικά πλάτη. Λόγω όμως της χρησιμοποίησης των αυξομερών πλατών, οι αποστάσεις των παραλλήλων της αυτής διαφοράς πλάτους δεν είναι ίσες, αλλά συνεχώς επιμηκύνονται κατ΄ αύξηση του πλάτους.  

Κατά συνέπεια η κλίμακα πλάτους παρουσιάζει **ανισομερείς διαιρέσεις**. Άνισο επομένως γραμμικό μήκος θα παρουσιάζει και η διαφορά πλάτους Δφ = 1΄ της μοίρας, δηλαδή το ναυτικό μίλι, που θα είναι ίσο προς m επί τεμφ, φθάνοντας έτσι το άπειρο στους πόλους.

Σημειώνεται όμως ότι, αντίθετα, επί της Γης το ναυτικό μίλι ως τόξο μεσημβρινού διαφοράς πλάτους Δφ=1΄ παρουσιάζει σταθερό μήκος.

Από το γεγονός ότι η κλίμακα μήκους αποκλείστηκε για την μέτρηση αποστάσεων, απομένει προς τούτο η ανισομερής κλίμακα πλάτους η οποία και γίνεται αποδεκτή ως κλίμακα αποστάσεων των μερκατορικών χαρτών. Λόγω όμως του διαφορετικού γραμμικού μήκους του τόξου Δφ = 1΄, ανά τα διάφορα πλάτη, διαφορετικό θα είναι και το εκάστοτε γραμμικό μήκος του ναυτικού μιλίου.

* Συνεπώς η κλίμακα πλάτους χρησιμοποιείται τόσο για υποτύπωση ή λήψη του γεωγραφικού πλάτους ενός γεωγραφικού στίγματος  
 όσο και για μέτρηση αποστάσεων σε **ναυτικά μίλια**.

Η κλίμακα πλάτους στους ναυτικούς χάρτες φέρεται στο δεξιό και αριστερό περιθώρια αυτών καθώς και σε τυχόν ενδιάμεσο μεσημβρινό που φέρεται διαιρεμένος αυξομερώς σε μοίρες και πρώτα πλάτους. Σε Λιμενοδείτες πιθανόν να υφίστανται και υποδιαιρέσεις σε δεύτερα της μοίρας.

Δείτε επίσης
------------

* Κλίμακα χάρτη
* Κλίμακα μήκους

Πηγές
-----

* Χ. Ντούνης - Α. Δημαράκης "Ναυτιλία και ναυτικοί υπολογισμοί" Πειραιάς 1969. σελ.51.
Γενικά με τον όρο **Κλίμακα χάρτη** (map scale), χαρακτηρίζεται ο λόγος της επιφάνειας του χάρτη προς την αντίστοιχη επιφάνεια του πραγματικού τμήματος της γήινης επιφάνειας, την οποία αποτυπώνει ο χάρτης. Ο λόγος αυτός μπορεί να αντικατασταθεί με τον λόγο της απόστασης σημείων του χάρτη. Η κλίμακα χάρτου αποτελεί τον δεύτερο τίτλο του κάθε χάρτη μετά τη γεωγραφική ονομασία για την οποία και έχει κατασκευαστεί.

Κατά τη χρησιμοποίηση αυξομερών γεωγραφικών πλατών στη κατασκευή του μερκατορικού χάρτη η κλίμακα είναι διαφορετική ανά διάφορα πλάτη. Για το λόγο αυτό, η κλίμακα στους μερκατορικούς χάρτες αναφέρεται πάντα για συγκεκριμένο γεωγραφικό πλάτος και χαρακτηρίζεται **φυσική κλίμακα**, (Natural scale).  
 
Όταν, όμως, η κλίμακα αναφέρεται στον Ισημερινό, (όπου φ = 0°), δηλαδή σε υποτύπωση τόπων Ισημερινού, τότε αυτή χαρακτηρίζεται **Ισημερινή κλίμακα**, (Equatorial scale).

Σχέσεις κλιμάκων
----------------

Από τη σχέση τόξου παράλληλου κύκλου, προς τόξο ισημερινού ίδιας διαφοράς μήκους συμπεραίνεται ότι:  

Ισημερινή κλίμακα, (Equatorial scale) = Φυσική κλίμακα, (Natural scale) Χ συν.φ  

Φυσική κλίμακα, (Natural scale) = Ισημερινή κλίμακα (Equatorial scale) Χ τεμ.φ και  
 
Φυσική κλίμακα (Natural scale) (φ΄) = Φυσική κλίμακα (Natural scale) Χ συνφ Χ τεμ.φ΄.

Κλίμακα ναυτικού χάρτη
----------------------

Ειδικότερα οι ναυτικοί χάρτες ταξινομούνται με βάση την κλίμακα εκπόνησής των. Για τις συνήθεις κλίμακες των ναυτικών χαρτών δείτε στο οικείο άρθρο ναυτικός χάρτης την ενότητα "**ταξινόμηση ν. χαρτών**".

Τρόποι Αναπαράστασης μιας κλίμακας
----------------------------------

**Κλασματική Κλίμακα** ονομάζεται η κλίμακα που αναπαριστάται με τη μορφή κλάσματος, π.χ. 1:1.000.000 σημαίνει πως απόσταση 1 εκ. στο χάρτη ισούται με 1.000.000 εκ. στην πραγματικότητα επί της απεικονιζόμενης περιοχής  

Αυτό σημαίνει πως για μεγαλύτερο παρονομαστή έχουμε μικρότερη κλίμακα, μεγαλύτερη παρουσίαση εδάφους αλλά λιγότερες λεπτομέρειες.  

Ενώ αντίθετα για μικρότερο παρονομαστή έχουμε μεγαλύτερη κλίμακα, μικρότερη παρουσίαση εδάφους αλλά με περισσότερες λεπτομέρειες.  

**Γραμμική Κλίμακα** (ή γραφική) ονομάζεται η κλίμακα με τη μορφή μιας ευθείας χωρισμένης σε ίσα διαστήματα πάνω στην οποία σημειώνονται οι αντίστοιχες αληθινές αποστάσεις είτε σε μίλια, είτε σε χιλιόμετρα.

Δείτε επίσης
------------

* Κλίμακα μήκους και
* Κλίμακα πλάτους